
Lilli

~

En kold frostnat blev der født et helt særligt barn. Forældrene, Pernille og Jacob, var lykkelige over deres lille pige, og de kaldte hende Lilli.

Lillis lille ansigt var rundt som månen, og midt i det sad en spids lille opstoppernæse. Hun havde drilske mandeløjne, og hendes små ører endte i en spids. Kort hår, gult som honning, krøllede sig om hendes lille ansigt. Hun var betagende smuk. Pernille og Jacob så beundrende på hende, og da de havde kælet for hende, krammet og kysset hende, lagde de hende forsigtigt i en vugge ved vinduet.

Månen skinnede ind, og en klar stråle faldt på Lilli, der søgte trøst ved sin tommelfinger og straks faldt i søvn. Udenfor var det begyndt at sne igen.

Pludselig dukkede der en blomsterelver op ved vinduet. Hun havde knaldrødt hår, en spids næse, små spidse ører og store, mandelformede øjne. På hendes kjole var der broderet smukke blomster, og hendes gennemsigtige små vinger glimtede i månelyset. Pixi, for sådan hed hun, var knap større end en stoppenål.

Lynhurtigt fløj Pixi frem og tilbage foran vinduet for at finde en vej ind i det varme soveværelse. Hun begyndte at banke på ruderne med sine små knytnæver, men vinduet var lukket helt i. Så viftede hun vredt med hånden, og pludselig flagrede en hel masse blomsterelvere omkring hende. To af dem bar en lille guldkrone på hovedet. Det var blomsterelvernes konge og dronning.

Kong Brombes var gammel. Et langt, hvidt skæg dinglede fra hans hage helt ned til tæerne. Håret på hans hoved var hvidt, og hans små spidse ører var rynkede som krøllet papier. Hans spidse næse var gennem århundrederne blevet tykkere og lignede nu en ordentlig knold. På hovedet bar kongen en pragtfuld krone af gyldne blomster og på brystet en gylden halskæde. Han var klædt i en pragtfuld, lang kongekappe, hvorpå alverdens blomster var broderet.

Hans vidunderligt smukke dronning hed Elfeline. Hun havde det længste gyldne hår af alle elverne og de smukkeste øjne. Hendes lille spidse næse sad kvikt i ansigtet, og hendes hår skjulte de små spidse ører. Hun bar samme krone og kappe som kongen og samme halskæde. Kongeparret flagrede side om side foran vinduet.

”Hvordan får vi det vindue op?” spurgte Pixi.

”Flyt dig lige, Pixi. Jeg laver en åbning,” sagde Elfeline. Hun trykkede fingeren mod en isblomst på ruden, og som ved et trylleslag kom der en revne i glasset. Blomsterelverne hjalp med at gøre revnen større, indtil Pixi kunne mase sig igennem. Inde i soveværelset skubbede hun af alle kræfter krogen på vinduet væk. Hun trak vinduet en lille smule op, så det stod på klem.

Lydløst svævede elverne ind i værelset og fyldte det med en dejlig duft af blomster.

Jacob og Pernille var lige faldet i søvn og mærkede intet til det strålende lille folk, der flagrede rundt om deres nyfødte datters vugge. Elverne hviskede og nikkede anerkendende, da de så Lilli ligge i sin vugge.

Med en tydelig håndbevægelse fik kong Brombes sit lille folk til at tie. Mumlen forstummede straks. Dronning Elfeline fløj hen til Lillis lille ansigt og rørte ved hendes kind.

”Lille, søde barn, hvor er du smuk. Vi er glade for, at du er født. Forhåbentlig kommer du tit og besøger os i vores verden,” sagde hun.

”Ikke så hurtigt, Elfeline,” sagde Brombes strengt.

”Du ved, at der kun bliver valgt et barn hvert halvtredsindstyvende år, som må komme ind i Tågeland, men hun skal have en spids næse, spidse små ører og mandeløjne, ligesom blomsterelverfolket. Kun da må hun blive et elverbarn.”

Elfeline vred hovedet ind under kanten af Lillis nathue og klappede glad i hænderne. ”Ja, ja, hun har vores spidse ører!” Glad fløj hun i en elegant bue hen til Brombes, som stadig ikke var overbevist.

”Hm, og hendes øjne?” brummede han i sit lange skæg.

”Det kan du da se, Deres Majestæt. De er lige så store som vores,” sagde Pixi.

”Du har ret. Og hendes lille næse, tja, spidsere kan den faktisk ikke blive,” fastslog Brombes.

Elverne fnisede i deres små knytnæver.

”Skal vi så ikke gå i gang, elvere?” spurgte Elfeline. Pixi så forbavset ud. ”Gå i gang med hvad?”

”Vi skal jo give hende den gyldne nøgle,” forklarede Elfeline.

Pixi var stadig elverlærling. Hun havde meget at lære om blomsterelvernes verden. Nysgerrig som hun var, ville hun helst vide alting med det samme. Heldigvis havde Elfeline tålmodighed, når hun fortalte Pixi om livet og reglerne i Tågeland.

”Hvorfor har Lilli brug for den gyldne nøgle?” spurgte Pixi.

”Nøglen passer til kisten med tryllestenen, som elverne lavede for tusinder af år siden. Med den sten kan elverbørnene besøge vores verden.”

Pixi så ikke ud til helt at forstå det. ”Men Elfeline, hvorfor giver vi så ikke bare Lilli stenen?”

”Lilli er jo kun en baby, Pixi. Hun kan ikke passe på den kostbare sten endnu. Derfor gemmer vi den, til hun er gammel nok til at bruge den. Hun får brug for nøglen for at åbne kisten,” forklarede Elfeline.

”Men hvordan skal hun kunne finde tryllestenen, hvis vi gemmer den?” spurgte Pixi bekymret.

”Du skal ikke være bekymret, Pixi. Lilli er et elverbarn. Hun bliver meget klog, ligesom en elver, og desuden vil vi hjælpe hende med at finde stenen.”

Elfeline ville forklare mere, men Brombes knurrede, at undervisningen nu havde varet længe nok. Han rystede sin tykke mave frem og tilbage og rettede på sin lille krone.

”Hvis vi vil give Lilli nøglen, skal de to først sænkes ned i en dyb søvn.”

Han pegede på Jacob og Pernille, som en gang imellem vendte sig uroligt i sengen. ”Voksne må aldrig få os at se. Det bringer ulykke. Drys lidt elverstøv over dem, så de ikke vågner,” sagde kongen.

Elfeline fløj hen over sengen, hvor Pernille og Jacob sov, og dryssede elverstøv over dem, så de sank ned i en dyb søvn.

Så flagrede hun forbi vinduet og tilbage til den lille vugge. Hun lagde mærke til, at vinduet stadig stod på klem.

”Har I ikke lukket vinduet?” spurgte hun bekymret.

Stemningen blandt elverne blev pludselig meget trykket. Brombes vendte sig rasende om, og hans små vinger blev ildrøde.

”Det kan ikke være sandt!” brølede han rasende. Hans runde ansigt var lige ved at eksplodere af vrede.

”Har I da glemt, at Trolledrollerne prøver at fange os? Luk det vindue med det samme!” I panik fløj han hen til vinduet.

Elverne så forskrækket omkring sig. Brombes trykkede næsen mod det kolde glas og drejede hovedet fra venstre mod højre. Han stirrede opmærksomt ud i mørket og afsøgte omgivelserne.

”Hm, jeg ser ikke lige noget fjendtligt … Men vent lidt!” Grimme små troldeøjne kiggede ondskabsfuldt frem fra buskadset ved postkassen.

”Trolledrollerne har fundet os!” råbte han angst. Med et ryk trak han gardinet for vinduet.

Han trykkede ryggen mod vinduet og holdt armene bredt ud, som om han ville spærre vejen ind til soveværelset. Hans tykke mave hævede og sænkede sig, mens han pustede. Han viftede med fingeren i luften og råbte: ”I har været forfærdelig dumme. Måske er der allerede en Trolledrol inde i huset!”

Han havde knap nok sagt det, før der lød en vedholdende tikken på vinduet.




Trolledrollerne

~

”Der er Trolledrollerne!” skreg elverne.

I panik fløj de hulter til bulter rundt i værelset for at finde et sted at gemme sig.

Pixi fløj lynhurtigt ind under sengen. Hendes tænder klaprede af skræk. Det sidste, hun ønskede, var at havne i kløerne på en Trolledrol. For længe siden havde Elfeline advaret hende mod de afskyelige uhyrer. Det var beskidte væsner, store som en rotte, og de fandt på alle mulige gemene drillerier. Hele deres krop var dækket af en stinkende pels med skaldede pletter hist og her, og deres næse, som de kunne lugte elvernes blomsterduft med på lang afstand, lignede en rådden kartoffel med spirer. Trolledroller var stærke, men heldigvis havde de også et par svagheder. De hadede skarpt lys, for det kunne deres røde øjne ikke tåle. Derfor var de mest på færde om natten og i mørke skove eller skyggefulde steder. De var også meget feje, når de var alene.

”Kom nu hurtigt frem under sengen, Pixi. Vi skal give Lilli nøglen,” sagde Elfeline stille.

”Er de … Er de væk?” stammede Pixi.

Pixi var dødsens bange, men dronningen talte mod i hende. Langsomt kom Pixi frem under sengen.

”Hvordan kan det dog være, at de Trolledroller er lige i hælene på os?” spurgte kongen sig selv. Han rynkede sine tykke, hvide øjenbryn.

”De har nok lugtet os,” svarede Elfeline.

”Ja, det må det v

